Busdriften i Herningbydelen Gullestrup er indstillet grundet flere tilfælde af stenkast mod bussens ruder.

I Herningbydelen Gullestrup er det nu slut med at køre i bybus efter mørkets frembrud. Busdriften er indstillet af Arriva efter flere tilfælde af stenkast på busserne. I alt har der været seks tilfælde af stenkast siden i sommer. Senest i lørdags, hvor en flise smadrede ruder i chaufførens side.

- I løbet af 14 dage er vi blevet påskudt tre gange, så det er ikke sikkert at køre i området, siger Arrivas driftschef Gerda Jørgensen til DR P4 Midt & Vest.

Arriva vil have sikkerhed for, at problemet med stenkast er stoppet, inden selskabet igen vil køre bybus om aftenen i Gullestrup tilføjer Gerda Jørgensen.

Intet alternativ

Arriva beklager ulejligheden for de mange passagerer, der på nuværende tidspunkt ikke får stillet et alternativ til bybussen til rådighed.

- Desværre har vi ikke noget alternativ, vi kan tilbyde passagere på denne rute, men det er både af hensyn til passagererne sikkerhed og ansatte, at vi indstiller driften, siger Morten Nissum Larsen, pressemedarbejder i Arriva.

Han oplyser, at man på nuværende tidspunkt ikke ved, hvem der står bag hærværket.

- Vi ved ikke, hvem der står bag. Vi har flere gange været i snak med SSP og politiet, men vi ved ikke, hvem der gør det her.